অ্যাংলো অ্যারাবিক সিনিয়র সেকেন্ডারি স্কুল

**অ্যাংলো অ্যারাবিক সিনিয়র সেকেন্ডারি স্কুল**, বা সংক্ষেপে **অ্যাংলো অ্যারাবিক স্কুল** হলো ভারতের পুরান দিল্লিতে অবস্থিত একটি সহশিক্ষামূলক সরকারি সাহায্যপ্রাপ্ত বিদ্যালয়। স্কুলটি দিল্লি এডুকেশন সোসাইটি দ্বারা পরিচালিত হয়। জামিয়া মিলিয়া ইসলামিয়ার উপাচার্য নাজমা আখতার দিল্লি এডুকেশন সোসাইটির সভাপতি এবং আসাদ মালিক স্কুলের ম্যানেজার হিসেবে দায়িত্ব পালন করছেন। স্কুলের অধ্যক্ষ হলেন মো. ওয়াসিম আহমেদ। এটি ১৬৯৬ সালে প্রথম গাজিউদ্দিন খান ফিরোজ জং কর্তৃক প্রতিষ্ঠিত হয়েছিল।

## ইতিহাস

স্কুলটি মীর শিহাব-উদ-দীন দ্বারা প্রতিষ্ঠিত হয়েছিল, যিনি গাজিউদ্দিন খান নামেও পরিচিত ছিলেন। তিনি ১৬৯০-এর দশকে মুঘল সম্রাট আওরঙ্গজেবের একজন সেনাপতি, দাক্ষিণাত্যের প্রধান কমান্ডার এবং হায়দ্রাবাদের আসাফ জাহি বংশের প্রতিষ্ঠাতা কামার-উদ-দীন খান বা প্রথম আসাফ জাহ (যিনি হায়দ্রাবাদের প্রথম নিজাম হিসেবে পরিচিত) এর পিতা ছিলেন। তার নামানুসারে প্রতিষ্ঠানটির মূল নাম ছিল মাদ্রাসা গাজিউদ্দিন খান। তবে মুঘল সাম্রাজ্যের দুর্বলতার সাথে সাথে ১৭৯০-এর দশকের শুরুতে মাদ্রাসাটি বন্ধ হয়ে যায়। পরবর্তীতে স্থানীয় অভিজাতদের সহায়তায় ১৭৯২ সালে এই স্থানে সাহিত্য, বিজ্ঞান ও শিল্পের জন্য একটি ওরিয়েন্টাল কলেজ প্রতিষ্ঠিত হয়।

এটি দিল্লি প্রাচীরবেষ্টিত শহরের সীমানায় আজমিরি গেটের ঠিক পাশেই এবং নয়াদিল্লি রেলওয়ে স্টেশনের কাছে অবস্থিত। এটি মূলত একটি দেয়াল দিয়ে ঘেরা ছিল এবং প্রাচীরবেষ্টিত শহরের দুর্গের সাথে যুক্ত ছিল, যা 'কলেজ ব্যাস্টন' নামে পরিচিত ছিল।

১৮২৮ সালে ব্রিটিশ ইস্ট ইন্ডিয়া কোম্পানি এর মূল উদ্দেশ্যের পাশাপাশি ইংরেজি ভাষা ও সাহিত্যে শিক্ষা প্রদানের জন্য এটিকে 'অ্যাংলো অ্যারাবিক কলেজ' হিসেবে পুনর্গঠিত করে। এর উদ্দেশ্য ছিল নিকটবর্তী এলাকায় বসবাসকারী সম্প্রদায়ের শিক্ষাগত মান "উন্নত করা"। এই পদক্ষেপের নেপথ্যে ছিলেন চার্লস ট্রেভেলিয়ান, যিনি ভারতের আধুনিক শিক্ষার জনক থমাস ব্যাবিংটন ম্যাকাওলের ভগ্নিপতি ছিলেন। তিনি সমাজের শিক্ষাগত উন্নয়নে গুরুত্বপূর্ণ ভূমিকা পালন করেন।

তৎকালীন অধ্যক্ষ স্প্রেঞ্জার কলেজ প্রেস 'মাতবা-উল-উলুম' প্রতিষ্ঠার কাজ তদারকি করেন এবং ১৮৪৫ সালে কলেজের প্রথম সাময়িকী 'কিরানুস সাদাইন' প্রতিষ্ঠা করেন।

অ্যাংলো অ্যারাবিক কলেজের অন্যতম উল্লেখযোগ্য শিক্ষক ও অধ্যক্ষ ছিলেন রাও শমশাদ আলী খান, যিনি ১৯৪৭ সালে স্কুলে যোগ দেন এবং ১৯৭৫ সাল পর্যন্ত দায়িত্ব পালন করেন। তিনি মুসলিম লীগের একজন বিশিষ্ট ব্যক্তিত্ব ছিলেন এবং ১৯৭৫ সালে ইন্দিরা গান্ধী কর্তৃক আরোপিত জরুরি অবস্থার সময় পুলিশ তাকে গ্রেপ্তার করেছিল।

## উল্লেখযোগ্য প্রাক্তন শিক্ষার্থী
* সৈয়দ আহমদ খান, আলিগড় মুসলিম বিশ্ববিদ্যালয়ের প্রতিষ্ঠাতা
* মিম আফজাল, সাংবাদিক, রাজনীতিবিদ এবং কূটনীতিক
* মুহাম্মদ হোসেন আজাদ, লেখক
* আখতারুল ইমান, কবি
* মির্জা মাসুদ, হকি অলিম্পিয়ান

## গ্রন্থ পঞ্জি
আজমিরি গেটের অ্যাংলো অ্যারাবিক স্কুলটি এর প্রতিষ্ঠার ৩৩০তম বছরে পদার্পণ করেছে। এই শিক্ষা প্রতিষ্ঠানের সাবেক দুই প্রশাসক ভারতের অন্যতম প্রাচীন এই মুসলিম স্কুলের ইতিহাস ও ঐতিহ্য লিপিবদ্ধ করেছেন। অক্সফোর্ড ইউনিভার্সিটি প্রেস থেকে প্রকাশিত এই বইটির নাম "The School at Ajmeri Gate: Delhi Educational Legacy"। বইটিতে স্কুলের বিস্তারিত ইতিহাস তুলে ধরা হয়েছে।

## আরও দেখুন
* জাকির হোসেন দিল্লি কলেজ, মূল প্রতিষ্ঠানের অপর একটি উত্তরসূরি

## তথ্যসূত্র

## বহিঃসংযোগ

* 

বিষয়শ্রেণী:১৬৯০-এর দশকে প্রতিষ্ঠিত শিক্ষাপ্রতিষ্ঠান
বিষয়শ্রেণী:দিল্লির উচ্চ বিদ্যালয় ও মাধ্যমিক বিদ্যালয়
বিষয়শ্রেণী:১৬৯৬-এ এশিয়ায় প্রতিষ্ঠিত
বিষয়শ্রেণী:মুঘল স্থাপত্য
বিষয়শ্রেণী:১৯৪৯-এ ভারতে প্রতিষ্ঠিত
বিষয়শ্রেণী:১৯৪৯-এ প্রতিষ্ঠিত শিক্ষাপ্রতিষ্ঠান